
Sumar: Pornind de la premisa că arta în general (ascultarea unui concert de 
muzică clasică, vizitarea unui muzeu, participarea la o expoziție de pictură 
etc.) constituie o exigenţă a spiritului uman şi onecesitate, în funcție de pregă- 
tirea intelectuală şi bagajul cultural, de discernământul şi ierarhizarea opţiu- 
nilor artistice, pr. dr. Florin Spătariu analizează muzica şi ierarhia artelor în 
gândirea marelui filozof german Hegel. Conform gândirii acestuia, artele sunt 
cele care reuşeşc să trimită cel mai mult spre latura spirituală a vieţii, dar pot 
fi, în acelaşi timp, ierarhizate piramidal, fiecare ocupând un loc în funcție de 
exprimarea artistică. Prezentând apoi fiecare artă (arhitectura, sculptura, pic- 
tura etc.), autorul ajunge la concluzia că, pentruHegel, toate sunt importante, 
dar dintre toate, cea care oocupă locul de frunte este poezia, deoarece repre- 
zintă forma cea mai autentică în care spiritul uman se poate manifesta liber. 
Cuvinte cheie: artă, Hegel, arhitectură, pictură, sculptură, pictură, poezie, 
muzică, discernământ, ierarhizare, gust artistic, exprimare spirituală. 


Summary: Starting with the premise that generally, art (listening to a concert 
of classical music, visiting a museum, participating at a painting exhibition, etc.) 
constitutes an exigency of the human spirit and honesty, depending on the in- 
tellectual preparation and cultural luggage, judgment and hierarchy of artistic 
options, Father Dr. Florin Spatariu analyses music and arts hierarchy in the 
thinking of the great German philosopher Hegel. According to his thinking, arts 
are those ones that succeed to send, most of all, to life spiritual side, but may be, 
at the same time, ranking pyramidal, each of them occupying a place according 
to the artistic expression. Then, presenting each art (architecture, sculpture, 
painting, etc.), the author comes to the conclusion that, for Hegel, all of them are 
important, but from all of them, poetry occupies the first place because it repre- 
sents the most authentic form that the human spirit can express freely. 

Key words: art, Hegel, architecture, painting, sculpture, poetry, music, judg- 
ment, hierarchy, artistic taste, spiritual expression. 


Mulţi dintre noi ştim din proprie experiență că audierea unui concert 
de muzică clasică, vizitarea unui muzeu sau participarea la o expoziţie de 
pictură constituie exigențe ale spiritualui uman care se subordonează nevoii 
de cultură la un nivel mai ridicat decât o simplă preocupare a unor realități 
palpabile. În funcție de pregătirea intelectuală şi de bagajul cultural acu- 

mulat în timp, avem şi o ierarhie în satisfacerea gusturilor artistice, dând 
întâietate acelor arte cu care simțim afinități imediate şi care, în definitiv, ne 
împlinesc cel mai bine din punct de vedere spiritual şi intelectual. Şi nu în 
ultimul rând, dacă reuşim să trăim adevărate experienţe artistice edificatoa- 
re, lumea noastră, chiar şi cea fizică, devine mai luminoasă şi transfigurată. 
După un contact cu o artă şi prin hrana spirituală pe care o acumulăm din 
ea, deciziile şi comportamentele noastre de multe ori se transformă pozitiv, 
găsind soluţii chiar şi acolo unde cu ceva timp în urmă închideam toate uşile 
încercărilor. Apoi, dacă experiențele noastre artistice sunt multiple şi devin 
un status constant al alegerilor noastre estetice, ființa noastră începe puţin 
câte puțin să se transforme şi să se comporte după componentele artei: cu 
delicateţe, echilibru, frumuseţe, atenţie față de amănunt, sensibilitate etc. 
Cu alte cuvinte, începe să recepteze mesajele derivate din artă fără să rateze 
conținuturi esenţiale, sau să aibă, aşa cum poate fi parafrazată o expresie 
aparținând lui Andrei Pleşu, o „receptivitate deviată”?. 

Ierarhia valorilor artistice la care accedem creează astfel în timp gus- 
tul artistic sau, mai bine spus, un set de preferințe ale alegerilor artistice 
educate, care fortifică spiritul şi ne definesc CV-ul în materie de artă. Să 
fie oare în acelaşi timp pentru unii dintre noi şi „un zid afectiv”? de care 
avem nevoie în această viață? Poate fi adevărat şi acest lucru. Arta se poa- 
te transforma într-un zid în fața fenomenului subnutririi culturale larg 
răspândite, în fața imediatului material inserat în mod violent în viața 
de zi cu zi, în fața pervertirii gusturilor şi a malnutriției unei naţiuni sau 
societăți manelizate. De aceea, este nevoie de discernământ şi apoi de o 
ierarhizare în opţiunile artistice. 

Parafrazând un citat biblic din Noul Testament, care propune o ecuație 
logică în progresul receptării mesajului biblic, putem spune şi despre dis- 
cernământul estetic că este un element esenţial în accederea spre o zonă 
artistică anume. Dacă lipseşte formarea, direcționarea spre adevăratele 
valori ale artelor şi, de ce nu, chiar spre sectoare care sunt vârful unei arte, 
atunci nu putem vorbi despre o ierarhizare a gusturilor. Alegerea vine din 
discernământ, iar acest lucru este posibil dacă individul are capacitatea de 
a face deosebire între un produs consumist de tip bazar şi o operă de artă. 
Ca atare, va ierarhiza ceva ce poate mai întâi discerne. Această capacitate 
primară o condiționează substanţial pe cea de-a doua. Însă ambele presu- 
pun formarea gusturilor, îndeletnicirea cu uneltele artei, gustarea artelor 


2 Andrei PLEŞU, Parabolele lui Iisus, Editura Humanitas, Bucureşti 2012, 85. 

3 Gabriel Liiceanu, Declaraţie de iubire, Editura Humanitas, Bucureşti 2001, 85. 

din primii ani ai existenței, gustare ce are ca bază o puternică foame şi un 
interes personal, care generic poartă numele de înclinaţie spre arte sau 
spre o artă anume. 

Fiind depăşită, aşadar, etapa discernământului, spiritul omenesc dornic 
de şlefuirea propriei ființe estetice se conduce după o ierarhizare a gustu- 
rilor şi a necesităților spirituale. Unii excelează în poezie şi literatură, dar 
nu au aceeaşi receptivitate față de pictură; unii au admiraţie şi o capacitate 
de absorbție maximă a muzicii clasice, dar nu sunt impresionați în aceeaşi 
măsură de sculptură; unii contemplă o operă de artă dăltuită în marmură, 
chiar dacă este abstractă şi greu de digerat în semnificatul ei, dar nu gustă 
muzica lui Bach, în fața căreia se mulțumesc doar cu o admiraţie reticentă, 
trecând mai departe spre alte arte de interes5; mulți se minunează în fața 
picturilor lui Rembrandt, dar nu reacționează cu acelaşi interes la versuri- 
le lui Petrarca sau Dante. 

Cu toate acestea, artele au ceva comun; ele co-există şi se condiționează 
reciproc într-un mod ascuns minţii noastre. In Antichitate grecii motivau 
acest fenomen ca fiind de natură „genealogică”, artele fiind considerate 
progenituri ale zeilor. Termenul artă cuprindea în sine muzica, poezia şi 
dansul. Cu alte cuvinte, trei elemente esenţiale reprezentau baza ei: cu- 
vântul, sunetul şi mişcarea. Insă nu putem reduce arta doar la aceste trei 
elemente; ea conține şi alte componente esenţiale şi existențiale prin care 
se manifestă. La alte popoare antice, cum ar fi chinezii sau indienii, o artă 
(muzica sau chiar şi un instrument muzical) putea fi considerată chiar 
zeitate în sine sau glasul unui zeuf. 

Părăsind timpurile străvechi din Antichitate, îndrept atenţia cititorului 
spre timpurile apropiate de noi. Unul dintre exponenții filozofiei clasicis- 
mului târziu, Hegel”, propune o ierarhizare a artelor. Schema valorică în 
gândirea sa este reprezentată sub forma unei piramide. 

Conform gândirii sale, muzica este expresia celei mai înalte spirituali- 
tăți a omului. Ideea aceasta, conform căreia arta îl spiritualizează pe om 
şi-l ajută să-şi depăşească limitele, este întâlnită în toate mitologiile antice. 
De exemplu, şamanul şi apoi restul tribului intrau într-o adevărată transă 
prin intermediul unor cântări sacre cu care invocau spiritele; vraciul, prin 
cântarea sa, reuşea să se transpersonalizeze în timpul cererii vindecării 
pacientului său. 


5 A.E. BRACHVOGEL, TRAGEDIA UNUI GENIU, FRIEDMANN BACH, Editura Muzicală, Bucureşti 
1969, 73. Merită să fie trecut citatul integral datorită frumuseţii argumentului. Muzica lui 
J.S. Bach a rămas un templu în care, ca să intri, trebuie să ai credinţă; mulți profani şi, din 
păcate, chiar şi muzicieni trec pe lângă acest templu, se înclină plini de venerație sfioasă şi 
găsesc câte un motiv să nu intre. 

6 Riccardo ALLORTO, Nuova Storia della musica, Ricordi, Milano 2000, 3. 

se încadrează în direcţia idealismului absolutist, cu conotaţii universaliste. 

În Evul Mediu această convingere capătă aspecte creştine şi devine tot 
mai şlefuită. „Călugărul medieval, în special cel benedictin - spune Geor- 
ges Duby —, prin opera sa de artă (pictură, sculptură, muzică, transcrierea 
manuscriselor, arhitectură) aspiră la depăşirea limitelor sale fizice şi a mij- 
loacelor materiale prin care se exprimă. El încearcă să pătrundă într-o lume 
ale cărei puteri pot fi ghicite şi prefigurate doar prin arte”. Astfel, depăşirea 
limitelor materiale nu se manifestă ca o performanţă a unui „gimnast”, ci ca 
o necesitate spirituală de a exterioriza spiritul în forme vizibile. 

Dar să ne întoarcem la teoria pe care o dezvoltă Hegel. Conform gân- 
dirii sale, artele cele mai evocate sunt cele care reuşesc să trimită cel mai 
mult spre latura spirituală ascunsă a vieţii. Cu cât o artă nu izbuteşte să 
treacă dincolo de materie, cu atât ea va fi situată mai jos în ierarhia valo- 
rilor artistice. Deşi Hegel nu este inventatorul sistemului piramidal în ier- 
arhia artelor, el preia ideea de la Schopenhauer, la care adaugă elemente şi 
concepții noi. In concepţia sa, artele pot fi ierarhizate sub forma unei pira- 
mide, fiecare ocupând un loc în funcție de puterea de exprimare spirituală. 

Astfel, arhitectura se află la baza piramidei. Ea este greoaie, prezentân- 
du-se ca bază materială pentru o altă artă simbolică: sculptura. Ca ma- 
terie, ea aşteaptă să fie ordonată, să i se dea o rațiune de a exista într-un 
sistem anume; aşteaptă să i se dea un rost într-un ansamblu, iar acest 
lucru nu o poate face decât arhitectul, cel care concepe de la început un 
plan, un edificiu. 

Sculptura este o treaptă superioară, etapă în care spiritul încearcă să 
scape de strânsoarea materiei dând o formă stilizată conţinutului brut. 
Este momentul în care forma iese de sub puterea inertă a materiei. De 
aceea, o operă de artă, o sculptură, cuprinde în parte atât misterul, cât şi 
dezvăluirea lui. Ea ascunde şi dezvăluie în acelaşi timp; este un fel de re- 
tro velum dare, o îndepărtare parțială a vălului ce acoperă spiritul, dar în 
acelaşi timp şi materia care împiedică ochiul nostru să poată vedea opera 
de artă în ființa ei vie. Cu alte cuvinte, spiritul încă este încătuşat în parte 
de materie. Este limitat de formele statice şi neschimbătoare ale materiei, 
supunându-se în toate acțiunii şi intenţiei sculptorului. El este cel care dă 
materiei brute, blocului de marmură sau pietrei, formă şi personalitate, 
dar tot el se vede şi limitat de materie, care încătuşează manifestarea de- 
finitivă a spiritului. 

Pictura este prima mare victorie a spiritului față de materie. Ea e prima 
care reuşeşte să se dematerializeze. Deşi putem vedea chipul unei persoa- 
ne, aceasta nu înseamnă că avem nevoie de întreaga configurație a persoa- 
nei aşa cum o face sculptura; pictura dă iluzia existenței întregii persoane, 
deşi îi este prezentat doar chipul, sau doar o parte: latura vizibilă, aparen- 


3 Georges DuBv, Vremea Catedralelor, Meridiane, Bucureşti 1998, 102. 

ţa. Conform concepţiei hegeliene, pictura este tributară materiei doar prin 
împrumutul imaginii. Astfel, pictura nu este doar imagine mentală şi nici 
tranzitorie în spirit pur; ea face recurs la un chip care, en arhe*, a fost sau 
este tot materie, şi nu spirit. Şi aici, ca şi în cazul sculpturii, cel care dă 
viață operei de artă vizuale este pictorul. 

Muzica face pasul hotărâtor în descătuşarea de lanțurile materiei. Aici nu 
mai intervin nici materia şi nici imaginea. Muzica manifestă o viață spiritu- 
ală nemijlocită prin intermediul sunetelor. Viaţa sunetului, spuneau grecii 
antici, izvorăşte din viața armoniei universale primare; derivă din harmo- 
nia mundi, din acel echilibru al sferelor din Univers, sau din ceea ce în mito- 
logia chineză se credea a fi „glasul celor opt zei născuți înainte de vreme”. 

Dar, spre deosebire de celelalte arte, muzica trimite la trăiri interioare 
provocate pe calea auzului, şi nu a văzului, ca în cazul arhitecturii, sculp- 
turii şi picturii. Spiritul omului se transformă prin ceea ce aude, şi nu prin 
ceea ce vede. Se lasă „manipulat” de o artă care are efect atât cât durează 
sunetul. De aceea, muzica nu poate fi expusă într-o galerie de artă aseme- 
nea unei colecţii de tablouri. Ea durează şi are efect atât timp cât i se oferă 
posibilitatea de a-şi rosti „cuvintele sonore”. Meşteşugul acestei arte în 
parte aparține creatorului, numit compozitor, dar existenţa şi calitatea sa 
interpretativă se datorează şi interpretului. 

Poezia este în vârful piramidei, spune Hegel. Ea este forma cea mai 
autentică în care spiritul omului se poate manifesta liber. Aici muzele se 
dezlănţuie şi îşi fac propriile reguli, iar magia cu care ele croiesc şi meşte- 
şugesc cuvintele conduce ascultătorul pe tărâmuri necunoscute. Il poartă 
de la tristețe la bucurie, de la plâns la fericire, de la infernul lui Hades la 
lumina soarelui dorită de Orfeu, de la moarte la viață. Ea, poezia, domină 
toate celelalte arte, fiindcă în slujba cuvântului se pun toate artele: arhi- 
tectura, sculptura, pictura şi în mod mirific muzica. 

Viaţa acestei arte, ca şi în cazul muzicii, depinde de doi exponențţi: poe- 
tul şi interpretul. 

Observăm că Hegel nu face abstracție nicidecum în sistemul său idealist 
absolutist de cel care dă viață oricărui tip de artă: creatorul sau artistul. El 
este cel înzestrat cu daruri şi capacități speciale, cu care dezleagă spiritul 
din strânsoarea materiei pentru a putea transmite omului şi lumii mesajul 
artei: prefigurarea unei alte realităţi care transcende materia. Însă, dacă în 
cazul primelor trei arte existența ulterioară a operei de artă nu mai depinde 
de alți „creatori interpreţi” care să le dea viață, în cazul muzicii şi al poezi- 
ei, „interpretul” este un factor necesar al perpetuării operei de artă în timp. 
El este cel care re-creează mereu opera de artă prin interpretarea sonoră. 


°? Trad: La început, inițial. 
1 Riccardo ALLORTO, Nuova Storia della musica, 5. 

O schemă simplă ar imprima mai uşor în mintea cititorului viziunea lui 
Hegel asupra artelor. Ea apare sub forma unei piramide, unde fiecare artă 
are importanța proprie. Ierarhia pe care o face Hegel scoate in evidență 
mereu prioritatea formei asupra materiei. 


Poezia poetul şi interpretul 
Muzica compozitorul şi interpretul 
Pictura pictorul 

Sculptura sculptorul 

Arhitectura arhitectul 


Cu cât o artă se apropie mai mult de vârful piramidei, cu atât ea este 
mai spiritualizată şi propune, la rândul ei, o formă mai înaltă de înțelegere 
şi percepție. Serov comenta deosebit de frumos ultimele două arte din sca- 
ra valorilor hegeliene: „Muzica şi poezia, două arte de invidiat; una se com- 
pleteză pe cealaltă. Când e o neputinţă în domeniul muzical, vine cuvântul 
care o ajută să vorbească; iar atunci când poezia nu poate să completeze 
până la capăt ceea ce prin cuvinte e cu neputinţă de exprimat, vine muzica 
şi completează poezia”!!. 

Şi mai convingător este Cioran, care, analizând din numeroase puncte 
de vedere cele două arte din vârful piramidei, muzica şi poezia, în relați- 
ile pe care le creează între ele, le trasează acestora delimitările legitime, 
necesare, de altfel, pentru a-şi păstra individualitatea. „O artă — spune el 
— îşi pierde forța când împrumută prea mult de la o artă vecină. A-şi însuşi 
patrimoniul muzicii — idee funestă a poeziei, bizar capriciu al poetului. Nu 
trebuie cerut cuvintelor ceea ce prin natura lor nu pot da”!?. Oare acesta să 
fie adevărul unic despre muzică şi poezie? Problema lasă loc la interpretări 
diferite. Însă, atâta vreme cât cele două arte se întrepătrund, ele pot con- 
lucra la atingerea scopului în sine al artei: deschiderea omului spre frumos 
şi trimiterea lui spre alte realități spirituale. 

Concluzionez această scurtă parcurgere a problematicii ierarhiei arte- 
lor în viziunea lui Hegel spunând că nu afişez pretenția de a fi un studiu 
unic cu privire la această problematică. Prin cele câteva rânduri expuse 
mai sus, am dorit să-i ofer cititorului un punct de reper în ceea ce priveşte 
artele în genere, discernământul în privinţa ierarhizării lor şi a atragerii 
atenţiei asupra valorilor fundamentale pe care le conţin, fie că sunt luate 
separat, fie împreună. 


1 Alexandr Serov, Poetica sunetelor, Editura Muzicală, Bucureşti 1971, 142. 
12 Emil CIORAN, Caiet I, 1959-1965, Humanitas, Bucureşti 2005, 216. 


